Corsiche: si à sfantade la Unione Naziunale
Ta chestis zornadis si à sfantade in Corsiche la coalizion Unione Naziunale che e meteve adun il partît indipendentist Corsica Nazione Indipendente e i autonomiscj dal Partît de Nazion Corse e di A Chjama Naziunale e che e jere la tierce fuarce de Assemblee corse cui siei vot deputâts. I cinc deputâts dai doi partîts autonomiscj si son dâts dongje tun grup gnûf batiât Unione Naziunale – PNC – A Chjama e vuidât di Edmond Simeoni. I trê deputâts di CNI, vuidâts di Jean-Guy Talamoni, si son cussì ricjatâts a fâ grup di bessôi. Lis divergjencis a jerin za in vore di timp – al à spiegât Talamoni – e a son leadis aes posizions diferentis in mert ae lote armade e ae indipendence de isule. Cun di fat, CNI si mostre solidarie cu la lote armade che invezit e ven condanade di chei altris doi moviments.
Intant, ai 12, ai 13 e ai 14 di Fevrâr, si àn davuelts alì de “Università di Corsica” a Corti i “Scontri internaziunali di a ghjuventù in lutta” inmaneâts de organizazion zovanîl corse Ghjuventù Indipendentista. Ae manifestazion a àn partecipâts grups indipendentiscj rivâts da Irlande (Ogra Sinn Fein), dal Paîs Basc (Segi), dai Paîs Catalans (JERC e Maulets) e de Sardegne (iRS).
Font: Ghjuventù Indipendentista, 11/02/08; Nationalia, 11/02/08
srd_Latn fur_Latn fur_Latn fra_Latn